STPI ทุ่มเงิน 2 พันลบ. ซื้อหุ้นคืน เริ่ม 24 ก.ย.นี้
STPI เตรียมใช้เงินไม่เกิน 2 พันลบ. ซื้อหุ้นคืนไม่เกิน 10% เริ่ม 24 ก.ย.นี้
10 ก.ย. 2558

บริษัท เอสทีพี แอนด์ ไอ จำกัด (มหาชน) หรือ STPI ระบุว่า ที่ประชุมคณะกรรมการบริษัทเมื่อวานนี้ อนุมัติโครงการซื้อหุ้นคืนของบริษัท (Treasury Stock) เพื่อการบริหารทางการเงิน ในวงเงินไม่เกิน 2 พันล้านบาท เพื่อซื้อหุ้นคืนจากตลาดหลักทรัพย์แห่งประเทศไทย ไม่เกิน 162,518,147 หุ้น พาร์หุ้นละ 0.25 บาท คิดเป็นไม่เกิน 10% ของหุ้นที่จำหน่ายได้แล้วทั้งหมด โดยจะซื้อตั้งแต่วันที่ 24 ก.ย.58 ถึงวันที่ 23 มี.ค.59
ทั้งนี้ การซื้อหุ้นคืนดังกล่าวเป็นการบริหารสภาพคล่องส่วนเกินของบริษัท เพื่อให้เกิดประโยชน์สูงสุด และเพื่อแสดงถึงสถานะทางการเงินที่แข็งแกร่งของบริษัท สำหรับวิธีการจำหน่ายหุ้นที่ซื้อคืนนั้น บริษัทอาจจะทำการจำหน่ายหุ้นคืน โดยการขายในตลาดหลักทรัพย์ฯ หรือเสนอขายต่อประชาชนทั่วไป ซึ่งขึ้นอยู่กับความเหมาะสมในขณะนั้น โดยจะพิจารณาอีกครั้งภายหลัง 6 เดือนนับแต่วันที่ซื้อหุ้นคืนเสร็จสิ้น แต่ต้องไม่เกิน 3 ปี